Vedlegg 6: Ordning for felles behandleransvar

Samarbeidsordning for felles behandleransvar

# Parter i ordningen om felles behandleransvar

Norges idrettsforbund (NIF) og organisasjonsledd i NIF (samlet benevnt som Partene) skal samarbeide ved behandlingen av personopplysninger knyttet til administreringen av medlemmer*.*

Partene forplikter seg til å etterleve det til enhver tid gjeldende «Personvernregelverket», herunder blant annet Personopplysningsloven av 2018, Generell Personvernsforordning; Europaparlaments- og rådsforordning (EU) 2016/679 («personvernforordningen»), kommunikasjonsvernforordningen og all annen gjeldende norsk lov og forskrift som regulerer behandling av personopplysninger, herunder lov som implementerer og gjennomfører GDPR, samt sektorlovgivning og forskrifter.

Hver av Partene har selvstendig ansvar for å oppfylle sin rolle og sine plikter som behandlingsansvarlig i henhold til Personvernregelverket.

Samarbeidet inngår som en del av Partenes internkontrollsystem for behandling av personopplysninger og følger som en del av idrettens organisasjonsstruktur ved behandling av opplysninger om medlemmer og frivillige.

# Roller og personell i samarbeidet

## Representanter

Partenes representanter er

* for idrettslagene: daglig leder for de som har det og styreleder for de som ikke har dette
* for særforbundene: generalsekretær
* for NIF: generalsekretær

Ansvaret kan delegeres innad i organisasjonsleddet. Organisasjonsleddets utpekte ansvarlige vil fungere som kontaktpersoner ved henvendelser vedrøvende denne ordningen. Dersom ansvaret er delegert skal dette fremgå i dokumentasjonen til organisasjonsleddets internkontrollsystem.

## Roller og behandlingsgrunnlag etter GDPR

Behandlingen av personopplysninger i forbindelse med administrering av den organiserte idretten medfører at Partene vil ha et felles behandlingsansvar i henhold til Personvernregelverket for personopplysninger som deles mellom Partene. Personopplysningene som omfattes av det felles behandleransvaret er opplysningene som fremkommer av Idrettens sentrale database (ISD), og som tilgjengeliggjøres i systemene Klubbadmin og Sportsadmin (heretter i fellesskap «idrettens felles informasjonssystemer»). ISD inneholder informasjon om alle som er medlem i norsk idrett. Denne databasen administreres og driftes av NIF på vegne alle organisasjonsleddene i norsk idrett.

Personopplysningene som fremkommer av databasen, omfatter:

* informasjon om den registrerte personen, inkludert navn, fødselsdato, statsborgerskap, kjønn, adresse, telefonnummer, epostadresse og personID;
* familietilknytninger;
* lisenser/forsikringer;
* overganger;
* kurs/kompetanse;
* roller og verv;
* dato for betaling av medlemskontingent og trenings-/aktivitetsavgift;
* dato for innmelding og avslutning av medlemskap;
* tilknytning til konkurranseaktivitet;

Organisasjonsspesifikke opplysninger som et særforbund eller et idrettslag registrerer om medlemmer, frivillige eller oppdragstakere som går utover listede opplysninger, inngår ikke i Partenes felles behandlingsansvar.

Partene vil hver for seg og samlet sørge for samsvar og etterlevelse av Personvernregelverket.

Partene skal ha tilstrekkelig behandlingsgrunnlag for egen behandling av Personopplysninger. Dersom Personopplysninger skal overføres til ISD for felles behandling skal Partenes behandlingsgrunnlag så langt som mulig gi grunnlag for at også øvrige Parter kan tre inn som behandlingsansvarlig for den felles behandlingen.

## Ansvar for oppfyllelse av informasjonsplikten

NIF påtar seg på vegne av partene hovedansvaret for å gi tilstrekkelig informasjon til de registrerte, herunder informasjon om overføring av Personopplysninger til ISD og formålet med dette, samt hvorvidt det vil foreligge et felles behandlingsgrunnlag og hovedtrekkene i denne ordningen. Informasjonen skal gis i henhold til kravene som er oppstilt i Personvernregelverket, herunder artikkel 13 og 14, slik at de Registrerte blir i stand til å ivareta sine rettigheter. Særforbund og idrettslag vil på sin side bidra til å oppfyllelse av disse kravene ved å gjøre tilgjengelig informasjon om hovedtrekkene i denne ordningen, og henvise til NIF for fullstendig oppfyllelse av informasjonsplikten.

## Ansvar for tekniske og organisatoriske sikkerhetstiltak

Partene bekrefter ved å ta i bruk idrettens felles informasjonssystemer, herunder ISD, å ha iverksatt tekniske og organisatoriske sikkerhetstiltak for å beskytte Personopplysninger mot tap, misbruk og uautorisert endring for den delen av behandlingen av Personopplysningene de har et særskilt ansvar for.

For NIFs organisasjonsledd gjelder dette behandlingen av personopplysninger om egne registrerte frem til disse opplysningene overføres til ISD. NIF har hovedansvaret for at tekniske og organisatoriske sikkerhetstiltak er på plass for Personopplysningene når disse er registrert i ISD. Slike tiltak er iverksatt for å oppnå et sikkerhetsnivå som er egnet ut i fra risikoen ved behandlingen av Personopplysningene, hensyntatt kostnadene ved gjennomføringen. For organisatoriske tiltak er partene ansvarlige for å påse at tilgangen til opplysningene i ISD er begrenset til personer med tjenstlig behov i sin organisasjon.

## Bruk av databehandler

Partene har i fellesskap besluttet at det administrative og praktiske ansvaret for drift og administrering av idrettens felles informasjonssystemer skal ligge hos NIF. NIF er med dette gitt ansvaret for å engasjere de nødvendige databehandlere for at informasjonssystemene skal fungere for alle partene.

NIF forvalter databehandleravtalene for idrettens informasjonssystemer, og skal påse at alle databehandlere som tas i bruk har påtatt seg de samme forpliktelsene de har for NIF overfor de andre partene. Det skal fremgå av Databehandleravtalen hvilke(n) person(er) i NIF som forvalter den felles instruksjonsretten. En oversikt over databehandlere som benyttes for idrettens felles informasjonssystemer skal til enhver tid være tilgjengelig på NIFs hjemmesider, i ISD eller i NIFs personvernerklæring. Databehandleravtalene skal gjøres tilgjengelig for organisasjonsleddene på forespørsel.

For å ivareta personvernforordningens krav skal partenes kontroll med, og instruksrett overfor, databehandlerne utøves gjennom et felles kontaktpunkt lagt til NIF. Håndteringen av slik kommunikasjon er i NIF lagt til leder for forretningsutvikling og fornying.

*Generelt: Bruk av databehandlere*

Partene står, utenfor den behandlingen som er omfattet av det felles behandlingsansvaret, fritt til å benytte andre databehandlere. For øvrig gjelder idrettens generelle regler og retningslinjer ved valg av databehandler.

## Ansvar overfor den registrerte

Partene har et felles ansvar overfor de registrerte.

I det daglige har NIF ansvaret for å oppfylle den registrertes rettigheter, herunder rettighetene til innsyn, retting og sletting. Der en registrert velger å forholde seg til idrettslag eller særforbund skal det aktuelle organisasjonsleddet forestå håndteringen av den registrertes henvendelse i samarbeid med NIF.

## Tvisteløsningsmekanismer

Uenighet om forståelsen eller gjennomføringen av denne ordningen, skal primært søkes løst gjennom forhandlinger mellom Partenes kontaktpersoner.

I konfliktsituasjoner skal Partene kalle inn til et samarbeidsmøte, der Partene skal søke å finne omforente løsninger så langt det er mulig. Partene er enige om at samarbeidsmøte skal avholdes minimum to ganger før eventuell 3. part involveres.

## Solidaransvaret

De registrerte kan, i henhold til personvernforordningen artikkel 26 (3), forholde seg til hvilken som helst av partene uavhengig av denne ordningen. Dette gjelder blant annet retten til å klage inn for tilsynsmyndighetene og benytte rettsmidler mot hvilken som helst av partene. Partene er for slike forhold solidarisk ansvarlige, herunder i tilfeller der erstatning til den registrerte blir tilkjent jf. artikkel 82 (4).

I det tilfellet at det er mulig å spore bruddet på personvernregelverket til en av Partene, kan erstatning for brudd på personvernregelverket kreves dekket av den av Partene som er skyld i bruddet. En Part vil alltid være ansvarlig for brudd som begås ved bruk av en Databehandler som organisasjonsleddet selv har utpekt.

## Ordningens varighet

Denne ordningen gjelder så lenge partene er tilknyttet NIF og benytter idrettens felles informasjonssystemer.

## Lovvalg og verneting

Ordningen er underlagt norsk rett og Partene vedtar Oslo tingrett som verneting. Dette gjelder også etter opphør av avtalen.